CELEX: 32018D1687
Language: sk
Date: 2018-11-07 00:00:00
Title: Vykonávacie rozhodnutie Komisie (EÚ) 2018/1687 zo 7. novembra 2018, ktorým sa mení rozhodnutie 2007/25/ES o určitých ochranných opatrenia v súvislosti s vysokopatogénnou vtáčou chrípkou a premiestňovaním vtákov ako spoločenských zvierat v sprievode ich majiteľov do Spoločenstva, pokiaľ ide o obdobie jeho uplatňovania [oznámené pod číslom C(2018) 7240] (Text s významom pre EHP)

9.11.2018   
               
               
                  SK
               
               
                  Úradný vestník Európskej únie
               
               
                  L 279/36
               
            
         VYKONÁVACIE ROZHODNUTIE KOMISIE (EÚ) 2018/1687
         zo 7. novembra 2018,
         ktorým sa mení rozhodnutie 2007/25/ES o určitých ochranných opatrenia v súvislosti s vysokopatogénnou vtáčou chrípkou a premiestňovaním vtákov ako spoločenských zvierat v sprievode ich majiteľov do Spoločenstva, pokiaľ ide o obdobie jeho uplatňovania
         
            
               [oznámené pod číslom C(2018) 7240]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 576/2013 z 12. júna 2013 o nekomerčnom premiestňovaní spoločenských zvierat a zrušení nariadenia (ES) č. 998/2003 (1), a najmä na jeho článok 36 ods. 1,
         keďže:
         
                     (1)
                  
                  
                     Rozhodnutím Komisie 2007/25/ES (2) sa stanovujú určité ochranné opatrenia v súvislosti s vysokopatogénnou vtáčou chrípkou a premiestňovaním vtákov ako spoločenských zvierat v sprievode ich majiteľov do Únie. Bolo prijaté ako reakcia na výskyt ohnísk vysokopatogénnej vtáčej chrípky podtypu H5N1 s cieľom chrániť zdravie zvierat a ľudí v Únii. Uplatňuje sa do 31. decembra 2018.
                  
               
                     (2)
                  
                  
                     K výskytu ohnísk vysokopatogénnej vtáčej chrípky rôznych podtypov H5 a zriedkavejšie podtypu H7 dochádza aj naďalej u hydiny a iných vtákov chovaných v zajatí na celom svete. Vysokopatogénna vtáčia chrípka nadobudla endemický charakter v niekoľkých tretích krajinách a po prvýkrát zasiahla aj iné tretie krajiny. Nebezpečenstvo zavlečenia vírusu vysokopatogénnej vtáčej chrípky do Únie prostredníctvom premiestňovania vtákov ako spoločenských zvierat z tretích krajín pretrváva, a preto by sa mali opatrenia na zmiernenie rizika stanovené v rozhodnutí 2007/25/ES zachovať.
                  
               
                     (3)
                  
                  
                     Okrem toho sa v rámci nariadenia Európskeho parlamentu a Rady (EÚ) 2016/429 (3) v súčasnosti pripravuje niekoľko delegovaných aktov, ktorými sa stanovia pravidlá týkajúce sa vstupu hydiny a iných vtákov chovaných v zajatí do Únie. V nich sa vymedzí prístup, ktorý sa má prijať, pokiaľ ide o určité riziká týkajúce sa chorôb postihujúcich hydinu a iné vtáky chované v zajatí, ako aj záruky týkajúce sa zdravia zvierat, ktoré sa vyžadujú v prípade vtákov chovaných ako spoločenské zvieratá. V spomínaných pravidlách sa budú zohľadňovať aj odporúčania vedeckého stanoviska k vtáčej chrípke, ktoré prijal Európsky úrad pre bezpečnosť potravín (EFSA) 14. septembra 2017 (4).
                  
               
                     (4)
                  
                  
                     Vzhľadom na globálnu epidemiologickú situáciu v súvislosti s vysokopatogénnou vtáčou chrípkou, a do prijatia delegovaných aktov týkajúcich sa vstupu hydiny a iných vtákov chovaných v zajatí do Únie, treba predĺžiť obdobie uplatňovania rozhodnutia 2007/25/ES do 31. decembra 2019.
                  
               
                     (5)
                  
                  
                     Rozhodnutie 2007/25/ES by sa preto malo zodpovedajúcim spôsobom zmeniť.
                  
               
                     (6)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            V článku 6 rozhodnutia 2007/25/ES sa dátum „31. decembra 2018“ nahrádza dátumom „31. decembra 2019“.
         
         
            Článok 2
            Toto rozhodnutie je určené členským štátom.
         
         
            V Bruseli 7. novembra 2018
            
               
                  Za Komisiu
               
               Vytenis ANDRIUKAITIS
               
                  člen Komisie
               
            
         
         
            (1)  Ú. v. EÚ L 178, 28.6.2013, s. 1.
         
            (2)  Rozhodnutie Komisie 2007/25/ES z 22. decembra 2006 o určitých ochranných opatrenia v súvislosti s vysokopatogénnou vtáčou chrípkou a premiestňovaním vtákov ako spoločenských zvierat v sprievode ich majiteľov do Spoločenstva (Ú. v. EÚ L 8, 13.1.2007, s. 29).
         
            (3)  Nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“) (Ú. v. EÚ L 84, 31.3.2016, s. 1).
         
            (4)  Vestník EFSA (EFSA Journal) (2017) 15(10):4991.